钦定古今图书集成/明伦汇编/氏族典/第241卷 > 张道古
## 钦定古今图书集成/明伦汇编/氏族典/第241卷 > 张道古

按《十国春秋》，前蜀张道古，沧州蒲台人。少有文辞，慕
朱云、梅福之节。唐乾符时，居王镕幕府。景福中，举进
士，释褐为著作郎，迁右拾遗。播迁之后，方镇阻兵，道
古上疏，言五危、二乱七事，谪施州司户参军。未几，以
左补阙征陈田之乱，西南路塞，复惧为高祖所憾，乃
变姓名，卖卜导江青城市中，韦庄习其名，荐为节度
判官。道古又上高祖诗，叙五危二乱事，为同僚所疾，
遣茂州安置。高祖开国，召为武部郎中，至玉垒关，谓
所亲曰：“吾唐室谏臣，终不能拳跽与鸡犬同食，虽召
必再。贬死之日，当葬我于关东不毛之地。”题曰“唐左
补阙张道古墓。”入朝，果不为时所容，复贬茂州。武成
元年，卒于灌州。道古深于彖象，著《易题》数卷行于世。